REPUBLIKA HRVATSKA, OIB: 52634238587, Ministarstvo prostornoga uređenja, graditeljstva i državne imovine, OIB: 95093210687, zastupano po potpredsjedniku Vlade i ministru Branku Bačiću, temeljem Odluke Vlade Republike Hrvatske o davanju suglasnosti Ministarstvu prostornoga uređenja, graditeljstva i državne imovine za sklapanje aneksa II. Ugovoru o realizaciji Projekta Kupari I., KLASA: \_\_\_\_\_\_\_\_\_\_\_, URBROJ: \_\_\_\_\_\_\_\_, od \_\_\_\_\_\_\_\_ 2023. (u daljnjem tekstu: Republika Hrvatska), s jedne strane

i

Kupari Luxury Hotels d.o.o., OIB: 99870331419, Ulica Franje Petračića 4, Zagreb, upisano u registar Trgovačkog suda u Zagrebu pod MBS 080985750, zastupani po predsjedniku uprave Andrewu Christopheru Robertsu, OIB 32931683737, Velika Britanija i Sj. Irska, Claygate, Gordon Road 40 (u daljnjem tekstu: Investitor), s druge strane

zaključuju

**A N E K S II.**

**UGOVORU O REALIZACIJI PROJEKTA KUPARI I.**

**Članak 1.**

Ugovorne strane suglasni utvrđuju:

- da su temeljem Odluke o izboru investitora i davanju koncesije na pomorskom dobru u svrhu izgradnje i gospodarskog korištenja plaže na dijelu k.o. Brašina, a u svrhu realizacije turističkog razvojnog projekta Kupari na lokaciji Kupari I. u Općini Župa dubrovačka („Narodne novine“, broj 119/15.), kojom je prihvaćena Ponuda Investitora za realizaciju Projekta Kupari I., dana 31. ožujka 2016. sklopile Ugovor o realizaciji Projekta Kupari I., KLASA: 940-06/15-007/0739, URBROJ: 536-0512/01-2016-24

- da je temeljem Odluke Vlade Republike Hrvatske o davanju suglasnosti Ministarstvu državne imovine za sklapanje Aneksa I. Ugovoru o realizaciji projekta Kupari I., KLASA: 022-03/18-04/128, URBROJ: 50301-26/09-18-2, od 7. lipnja 2018. sklopljen Aneks I. Ugovoru o realizaciji Projekta Kupari I., KLASA: 940-01/17-03/278, URBROJ: 536-03-02-01/01-17-116, kojim se Ugovor mijenja i dopunjuje

- da je Ministarstvo prostornoga uređenja, graditeljstva i državne imovine dopisom, od 26. travnja 2022. pozvalo Investitora da u roku od godine dana, koji se računa od dana zaprimanja poziva, ishodi i dostavi pravomoćne dozvole za građevine koje predstavljaju sadržaj projekta Kupari I., sve sukladno članku 11. stavku 4. Ugovora

- da je raskinut ugovor o poslovnoj suradnji između AVENUE ULAGANJA d.o.o. i AVENUE OSTEUROPA GmbH temeljem kojeg je bila formirana zajednica ponuditelja, da je društvo AVENUE OSTEUROPA GmbH u potpunosti isplaćeno i da je izašlo iz zajednice ponuditelja

- da je trgovačko društvo AVENUE ULAGANJA d.o.o. promijenilo ime pod kojim nastupa na tržištu (tvrtku) i sada se naziva Kupari Luxury Hotels d.o.o.

- da su Hrvatske vode i Kupari Luxury Hotels d.o.o. dana 3. ožujka 2023. sklopili Sporazum o međusobnim odnosima, pravima i obvezama vezano za uređenje/izmještanje vodotoka bujice Taranta s pripadajućim pritocima, dionica od magistrale (državne ceste) do utoka u more, koji Sporazum stupa na snagu potpisom ovog Aneksa Ugovoru

- da temeljem Odluke Vlade Republike Hrvatske o davanju suglasnosti Ministarstvu prostornoga uređenja, graditeljstva i državne imovine za sklapanje Aneksa II. Ugovoru o realizaciji projekta Kupari I. KLASA: \_\_\_\_\_\_\_\_\_\_\_\_, URBROJ: \_\_\_\_\_\_\_\_\_, od \_\_. Travnja 2023. sklapaju ovaj Aneks II. Ugovoru o realizaciji Projekta Kupari I, kojim se Ugovor mijenja i dopunjuje

Ugovorne strane su suglasne da se u ovom Aneksu Ugovoru, Ugovor o realizaciji projekta Kupari I. i Aneks I. Ugovoru o realizaciji projekta Kupari I. zajedno označavaju terminom „Ugovor.“.

**Članak 2.**

Ugovorne strane suglasno mijenjaju i dopunjuju Ugovor kako slijedi:

U članku 2. Ugovora stavku 3. iza podstavka 7. dodaje se novi podstavak 8. koji glasi:

„- Investitor se obvezuje u roku od 60 dana od dana sklapanja Aneksa II. ovom Ugovoru, Općini Župa dubrovačka dostaviti ulazne podatke za izmjenu i dopunu UPU Kupari I., kojom izmjenom i dopunom će se omogućiti izmještanje vodotoka bujice Taranta, tako da isti više ne ide ispod hotela Kupari, a koje podatke čini dokumentacija koja sadrži tekstualni i grafički dio, izrađena i dostavljena u otvorenom formatu (.doc, dwg i drugim prema potrebi) i to:

1. geodetsko-katastarska podloga s ucrtanom dispozicijom i tlocrtnim gabaritima svih planiranih objekata i zona bez obzira na namjenu uključujući zonu pomorskog dobra

2. prijedlog namjene i tehnički opis građevina s urbanističko-tehničkim parametrima planiranim objektima / osnovni kvantifikacijski pokazatelji

3. načelni prijedlog namjene zona koji uključuje položaj i trase javnih površina / prometníce, pješačke komunikacije, javno vodno dobro i sl.

4. tehničke priloge iz kojih se jasno čita visina svih objekata /podzemno i nadzemno/

5. prijedlog položaja i kapacitet komunalne infrastrukture / elektroenergetika, vodoopskrba, odvodnja, telekomunikacije i ostalo / te s nositeljem izrade UPU surađivati tijekom postupka izrade istog.“.

Dosadašnji podstavak 8. postaje podstavak 9.

**Članak 3.**

U članku 8. stavku 2. Ugovora iza riječi: „donošenja“ dodaju se riječi: „i izmjene i dopune“.

**Članak 4.**

U članku 9. stavcima 1. i 2. Ugovora riječi: „24 mjeseca“ zamjenjuju se riječima: „12 mjeseci“, dok se riječi: „UPU Kupari I.“ zamjenjuju s riječima „izmjena i dopuna UPU Kupari I. iz članka 2. stavka 3. podstavka 8. ovog Ugovora.“.

**Članak 5.**

U članku 11. stavku 1. Ugovora iza podstavka 3. dodaje se novi podstavak 4. koji glasi:

„- U slučaju ako Investitor u roku od 60 dana od dana sklapanja Aneksa II. ovom Ugovoru, Općini Župa dubrovačka ne dostavi ulazne podatke za izmjenu i dopunu UPU Kupari I.“.

Dosadašnji podstavci 4., 5., 6. i 7. postaju podstavci 5., 6., 7. i 8.

**Članak 6.**

Potpisom ovog Aneksa Ugovoru Investitor se obvezuje naručiti te snositi sve troškove izrade nove projektne dokumentacije za uređenje vodotoka Taranta (faza 1. - dionica toka Tarante sa pritocima nizvodno od državne ceste do utoka u more - područje važeće lokacijske dozvole), u skladu s promjenama UPU Kupari I. iz članka 2. ovog Aneksa Ugovoru.

Potpisom ovog Aneksa Ugovoru Investitor se obvezuje u roku od 30 dana od dana sklapanja ovog Aneksa Ugovoru nadoknaditi Hrvatskim vodama iznos od 109.308,02 eura na ime troška izrade projektne dokumentacije uređenja bujice Taranta s pritocima – 1. faza (dionica od magistrale do mora), budući da dio do sada ishođene dokumentacije više nije iskoristiv, a predmetna dokumentacija izrađena je u skladu sa zahtjevima Investitora.

Potpisom ovog Aneksa Ugovoru Investitor se obvezuje u roku od 30 dana od dana sklapanja ovog Aneksa Ugovoru, Hrvatskim vodama dostaviti jamstvo za uredno ispunjenje obveza iz pravnog posla iz članka 1. stavka 1. podstavka 6. ovog Aneksa Ugovoru u obliku neopozive i bezuvjetne bankarske garancije na "prvi poziv" na iznos od 600.000,00 eura. Bankarska garancija izdaje se s rokom važenja od šest godina, koji rok će se po potrebi produljivati na godišnjoj razini do ishođenja pravomoćne uporabne dozvole.

Potpisom ovog Aneksa Ugovoru Investitor se obvezuje snositi sve troškove vezane za radove na uređenju / izmještanju vodotoka bujice Taranta (faza 1. - dionica toka Tarante sa pritocima nizvodno od državne ceste do utoka u more), osim troškova ishođenja uporabne dozvole, koji prelaze iznos od 3.103.059,26 eura uvećano za iznos poreza na dodanu vrijednost, koliko po troškovniku Hrvatskih voda iznosi vrijednost radova.

Ugovorne strane suglasno utvrđuju da je pitanje snošenja troškova iz stavaka 1. do 4. ovog članka kao i pitanje stručno-tehničke podrške koju Hrvatske vode moraju pružati prilikom izrade nove dokumentacije i ishođenja dozvola uređeno sporazumom iz članka 1. stavka 1. podstavka 6. ovog Aneksa Ugovoru.

**Članak 7.**

Ugovorne strane suglasno utvrđuju da se ovaj Aneks Ugovoru smatra sklopljenim kad ga obostrano potpišu i da se početak rokova za izvršenje ugovornih obveza računa od dana koji je kao datum njegovog sklapanja otisnut na istom.

**Članak 8.**

Ovaj Aneks Ugovoru sastavljen je u dva istovjetna primjerka, za svaku ugovornu stranu po jedan primjerak.

KLASA: 940-01/17-03/278

URBROJ: 531-09-02-02/02-23-\_\_

Zagreb, \_\_\_\_\_\_\_\_\_\_\_\_

ZA INVESTITORA ZA REPUBLIKU HRVATSKU

PREDSJEDNIK UPRAVE

Andrew Christopher Roberts